কেন গীতা পাঠের আসরে যাননি? নিজেই জানালেন মুখ্যমন্ত্রী

কলকাতা: বছর ঘুরলেই বঙ্গে বিধানসভা নির্বাচন (WB Assembly Elections)। ছাব্বিশে বিধানসভা ভোটের আগে হিন্দুত্বে শান দিতে ব্রিগেডে ৫ লক্ষ কণ্ঠে গীতাপাঠের (Gita Path) আয়োজন করেছিল আরএসএস ঘনিষ্ঠ সনাতন সংস্কৃতি সংসদ। সেই অনুষ্ঠানে আমন্ত্রণ জানানো হয়েছিল রাজ্যের মুখ্যমন্ত্রী মমতা বন্দ্যোপাধ্যায় (Mamata Banerjee), রাজ্যপাল সিভি আনন্দ বোসকেও।রাজ্যপালের ওইদিনের অনুষ্ঠানে গিয়ে গীতাপাঠে অংশ নিলেও অনুপস্থিত ছিলেন মুখ্যমন্ত্রী।এনিয়ে আসরে নেমে মমতার সমালোচনা করতে ছাড়েনি বিজেপি। সোমবার কোচবিহার যাওয়ার পথে দমদম বিমানবন্দরে জবাব দিয়ে দিলেন মমতা বন্দ্যোপাধ্যায়।সাফ জানালেন, ‘ওটা তো বিজেপির অনুষ্ঠান, আমি কী করে যাব? নিরপেক্ষ কোনও অনুষ্ঠান হলে অবশ্যই যেতাম। যারা নেতাজি, বিদ্যাসাগর, রামমোহন রায়দের অপমান করে তাদের সঙ্গে আমি নেই।’

মমতা বন্দ্যোপাধ্যায়ের দাবি, অনুষ্ঠানের সঙ্গে সরাসরি বিজেপির যোগ থাকায় তিনি যাননি। যদি এটা কোনও নিরপেক্ষ অনুষ্ঠান হত, তাহলে তিনি নিশ্চয় যেতেন। মুখ্যমন্ত্রী বলেন, “বিজেপির প্রোগ্রামে আমি কী করে যাব। এটা যদি নিরপেক্ষ কোনও অনুষ্ঠান হত, তাহলে আমি নিশ্চয় যেতাম। বিজেপির অনুষ্ঠানে যাই কীভাবে! আমার তো একটা আদর্শ আছে।” বিজেপিকে ‘বাংলা-বিরোধী’ বলে আক্রমণ করে মমতা বলেন, “যারা নেতাজিকে ঘৃণা করে, যারা গান্ধীজিকে মানে না। আমি তাদের সঙ্গে নেই। আমার বাবা-মা আমাকে এই শিক্ষা দেয়নি। আমার বাংলা আমাকে এই শিক্ষা দেয়নি।” এদিন তিনি আবারও বলেছেন, “আমি সব ধর্মকে সম্মান করি।”